input: PROVEDBENA ODLUKA KOMISIJE
  оd 7. studenoga 2013.
  o donošenju petog ažuriranog popisa područja od značaja za Zajednicu za panonsku biogeografsku regiju
  (priopćeno pod brojem dokumenta C(2013) 7348)
  (2013/735/EU)
  EUROPSKA KOMISIJA,
  uzimajući u obzir Ugovor o funkcioniranju Europske unije,
  uzimajući u obzir Direktivu Vijeća 92/43/EEZ od 21. svibnja 1992. o očuvanju prirodnih staništa i divlje faune i flore (1), a posebno njezin članak 4. stavak 2. treći podstavak,
  budući da:
  (1)
  Panonska biogeografska regija iz članka 1. točke (c) podtočke iii. Direktive 92/43/EEZ sastoji se od dijelova područja Unije na državnim područjima Češke Republike, Rumunjske i Slovačke i područja Unije na državnom području Mađarske, kako je određeno biogeografskom kartom koju je 20. travnja 2005. odobrio Odbor osnovan na temelju članka 20. navedene Direktive, dalje u tekstu „Odbor za staništa”.
  (2)
  U kontekstu postupka koji je pokrenut 1995. godine potrebno je ostvarivati daljnji napredak u stvarnom osnivanju mreže Natura 2000, što predstavlja nužan element zaštite bioraznolikosti u Uniji.
  (3)
  Početni popis i prva četiri ažurirana popisa područja od značaja za Zajednicu za panonsku biogeografsku regiju, u smislu Direktive 92/43/EEZ, doneseni su Odlukom Komisije 2008/26/EZ (2), 2009/90/EZ (3) i 2011/86/EU (4) te Provedbenim odlukama 2012/10/EU (5) i 2013/24/EU (6). Na temelju članka 4. stavka 4. i članka 6. stavka 1. Direktive 92/43/EEZ, dotična država članica mora što prije, a najkasnije u roku od šest godina, odrediti područja s popisa područja od značaja za Zajednicu za panonsku biogeografsku regiju kao posebna područja očuvanja te utvrditi prioritete za očuvanje i potrebne mjere za očuvanje.
  (4)
  U kontekstu dinamičke prilagodbe mreže Natura 2000 revidiraju se popisi područja od značaja za Zajednicu. Stoga je potrebno ažurirati popis područja od značaja za Zajednicu za panonsku biogeografsku regiju.
  (5)
  S jedne strane, ažuriranje popisa područja od značaja za Zajednicu za panonsku biogeografsku regiju potrebno je da bi se uključila dodatna područja koja su države članice predložile nakon 2011. godine kao područja od značaja za Zajednicu za panonsku biogeografsku regiju u smislu članka 1. Direktive 92/43/EEZ. Za ta dodatna područja obveze koje proizlaze iz članka 4. stavka 4. i članka 6. stavka 1. Direktive 92/43/EEZ trebale bi se početi primjenjivati što prije, a najkasnije u roku od šest godina od donošenja ove Odluke.
  (6)
  S druge strane, ažuriranje popisa područja od značaja za Zajednicu za panonsku biogeografsku regiju potrebno je da bi se odrazile eventualne promjene podataka o područjima koje su države članice dostavile nakon donošenja početnog i prvih četiriju ažuriranih popisa Unije. U tom smislu ovaj ažurirani popis područja od značaja za Zajednicu za panonsku biogeografsku regiju predstavlja pročišćenu inačicu popisa područja od značaja za Zajednicu za panonsku biogeografsku regiju. Potrebno je istaknuti da bi se za bilo koje područje obuhvaćeno ovom Odlukom obveze koje proizlaze iz članka 4. stavka 4. i članka 6. stavka 1. Direktive 92/43/EEZ trebale početi primjenjivati što prije, a najkasnije u roku od šest godina od donošenja popisa područja od značaja za Zajednicu u koji je područje uključeno prvi put.
  (7)
  Popise područja predloženih kao područja od značaja za Zajednicu za panonsku biogeografsku regiju u smislu članka 1. Direktive 92/43/EEZ dotične države članice proslijedile su Komisiji u razdoblju od svibnja 2004. do listopada 2012. u skladu s člankom 4. stavkom 1. te Direktive.
  (8)
  Popisi predloženih područja bili su popraćeni podacima o svakom području. Od 2012. ti su podaci dostavljani u obliku utvrđenom Provedbenom odlukom Komisije 2011/484/EU od 11. srpnja 2011. o formatu podataka o područjima za područja Natura 2000 (7).
  (9)
  Ti podaci uključuju kartu područja koju su proslijedile dotične države članice te naziv, mjesto i opseg područja, kao i podatke dobivene primjenom kriterija utvrđenih u Prilogu III. Direktivi 92/43/EEZ.
  (10)
  Na temelju nacrta popisa koji je Komisija sastavila u dogovoru sa svakom od dotičnih država članica, a kojim se utvrđuju i područja na kojima se nalaze prioritetna prirodna staništa ili prioritetne vrste, potrebno je donijeti ažurirani popis područja odabranih kao područja od značaja za Zajednicu za panonsku biogeografsku regiju.
  (11)
  Saznanja o postojanju i rasprostranjenosti prirodnih staništa i vrsta stalno se mijenjaju kao posljedica nadzora koji se provodi u skladu s člankom 11. Direktive 92/43/EEZ. Stoga su područja ocijenjena i odabrana na razini Unije uz korištenje najboljih trenutačno raspoloživih podataka.
  (12)
  Neke države članice nisu predložile dovoljan broj područja da bi se ispunili zahtjevi Direktive 92/43/EEZ za određena staništa i vrste. Stoga se za takva staništa i vrste ne može zaključiti da je mreža Natura 2000 potpuna. Uzimajući u obzir kašnjenje u primanju podataka i postizanju dogovora s državama članicama, potrebno je donijeti ažurirani popis područja koji će biti potrebno revidirati u skladu s člankom 4. Direktive 92/43/EEZ.
  (13)
  S obzirom na to da su saznanja o postojanju i rasprostranjenosti određenih prirodnih staništa iz Priloga I. i određenih vrsta iz Priloga II. Direktivi 92/43/EEZ i dalje nepotpuna, ne bi trebalo donijeti zaključak ni da je mreža Natura 2000 potpuna ni da je nepotpuna. Popis prema potrebi treba revidirati u skladu s člankom 4. Direktive 92/43/EEZ.
  (14)
  U interesu jasnoće i transparentnosti, Provedbenu odluku 2013/24/EU trebalo bi staviti izvan snage.
  (15)
  Mjere predviđene ovom Odlukom u skladu su s mišljenjem Odbora za staništa,
  DONIJELA JE OVU ODLUKU:
  Članak 1.
  Peti ažurirani popis područja od značaja za Zajednicu za panonsku biogeografsku regiju u skladu s člankom 4. stavkom 2. trećim podstavkom Direktive 92/43/EEZ utvrđen je u Prilogu ovoj Odluci.
  Članak 2.
  Provedbena odluka 2013/24/EU stavlja se izvan snage.
  Članak 3.
  Ova je Odluka upućena državama članicama.
  Sastavljeno u Bruxellesu 7. studenoga 2013.